Sneeuvlokke | Dion se gedagtes
Die Stormberge, liggies gesprinkel.
Sneeu het maar nog altyd sy ys-kloue in my gehad. As kind het net die noem van sneeu sprokies ontlok van skitterende vlokkies wat enige landskap in ‘n Tolkien-staaltjie kon verander in my oor-aktiewe verbeelding. Dit het nog nie veel verander nie, maar nou bring die woord sneeu ook warm herinneringe aan gesellige samesyn om ‘n kaggelvuur, stomende baddens, snoesige komberse, vars dun lug en die mede-ervaring van my kinders se groot-oog verwondering daarmee.
Barkley Pas, lekker dig toe.
Ek kan van Vryheid my eerste sneeu onthou. Winters daar was alreeds potblou-koud, maar vanaf ongeveer 1985 het dit begin om elke winter te sneeu en ek kan my fasinering onthou met diè wit goed skielik op die grasperk een oggend. En die koue! Nie die tipe wat jy net kan wegjaag met nog ‘n trui nie, maar daardie pynigende koue wat in jou tone opkruip en stadigaan die res van jou ledemate verlam. Tot my hare het bros-gevries gevoel. Ek was ook altyd verwonderd oor hoe stil die lug was wanneer die vlokkies rustig neergesif het.
Hier in Oos London is sneeu op ons grasperk hoogs onwaarskynlik en ons moet langpad vat om dit te beleef. Ons naaste sneeu-plek is Hoggsback, so 200km van ons af, maar ons het gevind dat sneeuvalle partykeer van korte duur was. Ons moes ‘n entjie verder kyk in ‘n ander rigting, maar ons was suksesvol. Lees verder!
op Desember 4, 2009 at 11:15 vm | Antwoord Skoor
Ek absoluut dooi oor sneeu!
As klein kind, vakansies by ouma en oupa, het ek in die winterdonker groot-oog gewag as oupa opstaan, en daarna met ‘n baadjie vol sneeuvlokkies op die skouers, my kom vertel dat dit buite sneeu!
Dit was my begin. My einde. My alles.
op Desember 4, 2009 at 2:10 nm | Antwoord Dion
Lekker! Dis een van die natuur se wonderwerke wat nog altyd atmosfeer aan winter kon gee. Ons het weer hierdie jaar die sneeu gemis – ek sal maar moet mik vir volgende jaar. My hart trek sommer weer so punt Stormberge toe…
op Junie 21, 2010 at 6:49 vm | Antwoord Meermin
Ek was in St6 toe dit in Boksburg gesneeu, ek onthou hoe ons met die sneeu gespeel het, maar wat ek nooit sal vergeet nie, dit was nie koud nie dit was VREK KOUD!!